حجي اعناد , والتضاهر ..
حجي اعناد جيراني التعرفونه... طكوه اعله فجه وطاحت اسنونه
طلع وي الربع يتضاهر امن ابعيد ... عباله الجماعه ما ايشوفونه
شافوه من رجع كالوله حجي اعناد ... خويه اتضاهرت ؟ فز وصفر لونه
وكال وروح خاجيه وسند وصحين... التضاهر ما كربته وروح حنونه
وذوله الطلعو ايدورون حريات ... ابصراحه احجيهه يا اخوان خزونه
احب اليرتشي واليختلس ويبوك ... واحب اللي يجينه وحاد اسنونه
وكال الهم وروح امي مريض وجيت... للدكتور والحراس منعونه
الحقيقه البارحه اتعشيت بيتنجان ... وباجه ونظفتلك كل الصحونه
وسمعت اطلاق نار ابطني كل الليل ... وريحه اتكول جنهه ازواع بزونه
وحرارة صاعده من الجدم حد الراس ... مصحوبه بدوار الراس وصخونه
وكالولي دواك ابساحة التحرير ... يم دكتور اسمه اسحاق كمونه
الوحيد اليكدر ايوكف اطلاق النار ... كبل مرتي وجهالي لا ايسمعونه
فحصني وكال اضغط نمره واحد بس ... وكلي لا اتفجر بس يشمونه
اقل شي الفين للمستشفه ينتقلون ... لان تفجير ذري وما يحملونه
ما عندي علاقه وكاعد ابهالبيت ... والناس التهوس كلهه مجنونه
ما احب السياسه واكره الاحزاب . .. والعب دومنه وي اولاد مسحونه
عمي ياهله ابفسادنه الطيبين ... عله ابساط الفكر والعوز خلونه
احب اليسرق ويشلع ابنص الليل ... بامريكه مثل عبعوب يلكونه
ساكن بالملاهي ايدور الحلوات ... وما يتعشه اله اوياه مادونه
لو مثل الوزير الشال مليارات ... وكال اله اشتري نادي سكنتونه
بلد تايه اشحده اليعترض وايكول ... بويه ياتضاهر ما اتخلونه
كالو مو صحيح وانته جنت اهناك ... وجابوله الفلم شوفوه بعيونه
وهوايصيح كل لص وحرامي اليوم ... علكوه من ركبته ولا اترحمونه
ما انريد الحرامي الما يحس بالناس ... والله لا يوفقهم الباكونه
وكلوله علينه انوب حجي اعناد ... نعرف الجذب كله ونعرف افنونه
والله من نشوفك غاد بالتحرير ... راح اتشوف كتل احزابنه اشلونه
عباس طريم
التعليقات


|الاسم:
||علي حسين الخباز


|التاريخ:
||21/12/2015 19:07:01


|متالق دائما وروح الحمزة شاعر من طراز حسين قسام الله يرحمه تقبل محبتي فشعر الكموديا السوداء ليس بالشيء السهل يحتاج الى شاعر من طراز عباس طريم محبتي


|الاسم:
||علي السيد وساف


|التاريخ:
||21/12/2015 11:06:03


|حجي اعناد جيراني التعرفونه... طكوه اعله فجه وطاحت اسنونه


طلع وي الربع يتضاهر امن ابعيد ... عباله الجماعه ما ايشوفونه
استاذي العزيز عباس
دائما متالق ولسان حال الفقراء والمحرومين
ماجملك وانت تصف حال خالنه اعناد وهو بين يدين السراق والفاسدين
تقبل احترامي وتقديري
تلميذك